Document ID: 31997R0122

KOMISSION ASETUS (EY) N:o 122/97,
annettu 23 päivänä tammikuuta 1997,
asetuksen (ETY) N:o 3567/92 muuttamisesta oikeuksien käyttöä ja siirtoa koskevien yksityiskohtaisten sääntöjen osalta lampaan- ja vuohenliha-alalla
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lampaan- ja vuohenliha-alan yhteisestä markkinajärjestelystä 25 päivänä syyskuuta 1989 annetun neuvoston asetuksen (ETY) N:o 3013/89 (1), sellaisena kuin se on viimeksi muutettuna asetuksella 1589/96 (2), ja erityisesti sen 5 a artiklan 4 kohdan,
sekä katsoo, että
komission asetuksen (ETY) N:o 3567/92 (3), sellaisena kuin se on viimeksi muutettuna asetuksella (EY) N:o 1847/95 (4). 7 artiklassa säädetyissä palkkio-oikeuksien siirtoa koskevissa säännöissä määrätään, että toimivaltainen viranomainen ei voi tunnustaa muutosta tuottajan oikeuksien määrässä siirron yhteydessä, jos tuottaja jättää toimivaltaiselle viranomaiselle ilmoituksen sen päivän jälkeen, jona hän jätti palkkiohakemuksen; jos siirrosta ilmoitetaan myöhässä, sekä oikeudet vastaanottavaan tuottajaan että oikeudet siirtävään tuottajaan sovelletaan ennalta määrättyjä seuraamuksia, joita voidaan tässä tapauksessa pitää suhteettoman ankarina tehdyn virheen kannalta,
tällaisia siirtoja koskevien oikeudenmukaisempien edellytysten luomiseksi mutta sanotun kuitenkaan rajoittamatta palkkiohakemusten asianmukaisen valvonnan tarvetta, toimivaltaisille viranomaisille on sallittava enemmän joustavuutta siirtoa koskevien sääntöjen täytäntöönpanossa; jäsenvaltioiden olisi tämän vuoksi voitava sallia siirtoilmoitusten jättäminen palkkioiden hakuajan viimeiseen päivään asti eli ennen valvontaa,
asetus (ETY) N:o 3567/92 olisi muutettava vastaavasti, ja
tässä asetuksessa säädetyt toimenpiteet ovat lampaan- ja vuohenlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 3567/92 7 artiklan 2 kohta seuraavasti:
"2. Palkkio-oikeuksien siirto sekä oikeuksien väliaikainen luovutus voivat tulla voimaan vasta sen jälkeen, kun oikeudet siirtävä ja/tai luovuttava sekä vastaanottava tuottaja ovat ilmoittaneet niistä jäsenvaltion toimivaltaisille viranomaisille.
Tämä tiedonanto on tehtävä jäsenvaltion vahvistamassa määräajassa ja viimeistään silloin, kun palkkioiden hakuaika päättyy kyseisessä jäsenvaltiossa lukuun ottamatta tapauksia, joissa oikeuksien siirto tapahtuu perinnön kautta. Tällaisessa tapauksessa tuottajan, joka saa oikeudet, on pystyttävä esittämään asianmukaiset oikeudelliset asiakirjat sen osoittamiseksi, että hän on kuolleen tuottajan edunsaaja."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan vuoteen 1997 sekä sitä seuraaviin markkinointivuosiin liittyviin palkkio-oikeuksiin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä tammikuuta 1997.

Labels: 11
17
5
9
6